Ministrul Sănătății, Alexandru Rafila, a anunțat vineri, 24 mai, că Centrul pentru mari arși de la Spitalul Județean de Urgență Timișoara va fi finalizat până la sfârșitul anului.
Ministrul a afirmat că lucrările avansează repede şi că centrul va deveni operațional, după dotare și probe tehnologice, până la jumătatea anului viitor.
"Lucrăm împreună să avem acest sistem integrat de asistenţă medicală pentru pacienţii mari arşi. Aş vrea să discutăm despre transformare a Spitalului Judeţean din Timişoara într-un spital cu funcţiuni de spital regional, prin faptul că investiţiile care se desfăşoară acolo vor permite tratarea oricăror tipuri de patologii pentru pacienţii din toată regiunea, din tot Banatul şi nu numai. Pe de altă parte, ne preocupă dezvoltarea spitalelor care acordă asistenţă medicală copiilor. Sunt aici, să văd ce nevoie are acest spital pentru dotare, pentru realizarea unui helioport. Spitalul este finalizat în proporţie de 95%. Înţeleg că urmează realizarea recepţiei acestui spital. Noi o să ajutăm cât putem. Urmează o etapă în care împrumutul de la Banca Europeană de Investiţii (BEI) va face eligibile numeroase spitale din România, dar în mod evident, spitalele care acordă asistenţă medicală copiilor vor fi prioritizate. Dotarea acestui spital, care estimăm că este în jur de 100 de milioane de lei, ar putea să fie realizată din acest împrumut", a afirmat Rafila.
Centrul de Mari Arşi din cadrul Spitalului Judeţean Timişoara va avea 12 paturi, şase rezerve pentru arşi intermediari şi post-critici, cinci paturi pentru microchirurgie şi chirurgie reconstructivă și va fi finalizat până la sfârșitul anului.